Žiga, Peter, minister životného prostredia SR (2014-09-10):
Ďakujem pekne. Vážený pán predsedajúci, vážené panie poslankyne, vážení páni poslanci, na predchádzajúcej schôdzi prerokovala Národná rada Slovenskej republiky v prvom čítaní návrh novely zákona o vodách. Dôvodov na jeho predloženie bolo niekoľko a jedným z nich bola aj snaha vlády ochrániť vodné zdroje nachádzajúce sa na území Slovenskej republiky a zadefinovať vodu ako strategickú surovinu. Vychádzali sme z názoru, že súčasná úprava v zákone o vodách neposkytuje účinnú ochranu vode pred jej prípadným vývozom z územia Slovenskej republiky, a dal som aj niekoľko vecných príkladov, a neposkytuje žiadnym štátnym orgánom dostatočné právomoci na prísnu reguláciu či dokonca zákaz takéhoto vývozu. O návrhu novely zákona o vodách sa na predchádzajúcej schôdzi konala dvojdňová rozprava. Počas nej sme si vypočuli mnoho argumentov, ale musím povedať, že aj mnoho poloprávd, neprávd, dezinformácií a pseudoargumentov. Počas rozpravy o návrhu zákona, ktorým sa podmienky cezhraničnej prepravy vody v porovnaní so súčasným stavom výrazne sprísňovali, sme boli obviňovaní, že práve týmto návrhom zákona chceme vývoz vody umožniť. Dokonca boli opakovane podávané návrhy, aby bol tento návrh zákona z rokovania Národnej rady vzatý späť. Vzatie návrhu zákona späť ale znamená ponechanie súčasného právneho stavu, teda stavu, ktorý vodné zdroje nechráni. Zdá sa, že práve toto bolo cieľom tých, ktorí tak vehementne proti novele zákona o vodách, proti nemu zaútočili. Ponechanie súčasného stavu im zjavne vyhovuje. Vláda sa ale nedala celou tou záplavou neprávd a dezinformácií odradiť a pokračuje vo svojej snahe ochrániť vodu a jej zdroje pre súčasnú, ale najmä pre nasledujúce generácie. Aby boli vyvrátené akékoľvek pochybnosti o úmysloch vlády, predkladám z jej poverenia na rokovanie Národnej rady návrh ústavného zákona, ktorým sa dopĺňa Ústava Slovenskej republiky. Dôvodom pre navrhovaný vstup do základného zákona štátu je potreba zabezpečiť zvýšenú ústavnú ochranu vode a vodným zdrojom nachádzajúcich sa na území Slovenskej republiky. Som si vedomý toho, že iba pred niekoľkými dňami nadobudla účinnosť ostatná novela ústavy. K návrhu na novelizáciu ústavy pristupujeme s náležitým rešpektom a úctou, ako si základný zákon tohto štátu zaslúži. Domnievame sa ale, že téma vody a téma ochrany vody je tak významná, že strategické rozhodnutia Slovenskej republiky týkajúce sa tejto suroviny majú svoje miesto a opodstatnenie v ústave. Navrhujem, aby bola vode poskytnutá zvýšená ochrana v tom, že ústava stanoví zákaz prepravy vody odobratej z vodných zdrojov nachádzajúcich sa na území Slovenskej republiky, a to zariadeniami určenými na veľkokapacitnú prepravu vody, teda potrubiami a dopravnými prostriedkami. Voda, ktorá bude odobratá z vodných zdrojov na území Slovenskej republiky, bude primárne určená na pokrytie potrieb Slovenskej republiky a jej občanov. Súčasne návrh ústavy, teda návrh novely ústavy upravuje dve výnimky z tohto zákazu prepravy vody, a to výnimku na prepravu vody balenej na území Slovenskej republiky, čo je výnimka tak v prospech domáceho spotrebiteľského priemyslu, ale aj obyvateľov v rámci ich cezhraničnej turistiky; a taktiež výnimku na vodu poskytovanú ako materiálnu humanitárnu pomoc. Podrobnosti k tejto druhej výnimke spočívajúce najmä v stanovení podmienky neohrozenia domáceho zásobovania vodou stanoví zákon o vodách. Verím, že návrh novely ústavy v prvom čítaní podporíte. Ďakujem, pán predsedajúci, skončil som.